Γαλακτομπούρεκο με φύλλο κανταΐφι
Μια διαφορετική συνταγή για γαλακτομπούρεκο όπου αντί για φύλλο κρούστας ή Βηρυτού βάζουμε φύλλο κανταΐφι!
1 πακέτο φύλλο κανταΐφι (450 γρ.) , 250 γρ. βούτυρο αγελαδινό, λιωμένο, 1 λίτρο φρέσκο γάλα, πλήρες , 1 καψάκι βανιλίνη , 200 γρ. ζάχαρη , 4 αυγά μεσαίου μεγέθους , 100 γρ. σιμιγδάλι ψιλό , 100 γρ. βούτυρο αγελαδινό , ξύσμα από 1 λεμόνι + 1 πορτοκάλι, 700 γρ. ζάχαρη , 400 ml νερό , 100 γρ. μέλι , 1 ξύλο κανέλας
Για να φτιάξουμε το γαλακτομπούρεκο με φύλλο κανταΐφι, ξεκινάμε με τη κρέμα.Σε μικρή κατσαρόλα βάζουμε το γάλα με τη βανιλίνη και τη ζάχαρη και τα ζεσταίνουμε. Ρίχνουμε σε ένα μπολ τα αυγά, το σιμιγδάλι και λίγο από το γάλα που έχουμε στην κατσαρόλα και ανακατεύουμε μέχρι να γίνει ένα λείο μείγμα, χωρίς σβόλους. Το αδειάζουμε στην κατσαρόλα, προσθέτουμε τα ξύσματα και ανακατεύουμε σε χαμηλή φωτιά, μέχρι να γίνει μια σφιχτή κρέμα. Κατεβάζουμε το σκεύος από τη φωτιά και προσθέτουμε το βούτυρο, ανακατεύοντας καλά μέχρι να λιώσει. Σκεπάζουμε με μεμβράνη που να εφάπτεται πάνω στην κρέμα για να μη σχηματιστεί κρούστα και την αφήνουμε στην άκρη να κρυώσει ελαφρώς.Ξαίνουμε με τα χέρια μας πολύ καλά το κανταΐφι, για να αφρατέψει και να ξεκολλήσουν οι ίνες μεταξύ τους. Κόβουμε το μισό και το άλλο μισό το σκεπάζουμε με μια πετσέτα για να μη στεγνώσει.Βουτυρώνουμε καλά ένα ταψάκι 25 x 30 εκ. και τοποθετούμε μέσα το μισό κανταΐφι, φροντίζοντας να καλύψει ομοιόμορφα τον πυθμένα και τα τοιχώματα και αφήνοντας τις άκρες του να κρέμονται ελαφρώς προς τα έξω. Το βουτυρώνουμε ελαφρώς με ένα πινέλο. Απλώνουμε την κρέμα πάνω στο κανταΐφι και τη σκεπάζουμε περιμετρικά με το κανταΐφι που εξέχει από τα τοιχώματα. Σκεπάζουμε την κρέμα με το υπόλοιπο κανταΐφι, απλώνοντάς το ομοιόμορφα και βουτυρώνοντάς το με το υπόλοιπο βούτυρο – με το πινέλο σπρώχνουμε περιμετρικά το φύλλο, ώστε να περάσει μέσα από τα τοιχώματα σφραγίζοντας καλά τη γέμιση.Ψήνουμε το γλυκό σε προθερμασμένο φούρνο στους 170°C στη λειτουργία του αέρα, για 1 ώρα, μέχρι να ροδίσει καλά.Δέκα λεπτά πριν βγάλουμε το κανταΐφι, ζεσταίνουμε σε ένα κατσαρολάκι τη ζάχαρη, το νερό, το μέλι και την κανέλα σε δυνατή φωτιά, μέχρι να πάρουν μία βράση, και το κατεβάζουμε από τη φωτιά.Βγάζουμε το γλυκό από τον φούρνο και το σιροπιάζουμε αμέσως με το ζεστό σιρόπι. Αφήνουμε 2-3 ώρες, να κρυώσει.
Αλεύρι (ζύμες),Γάλα